“หุ้นเอเชีย” เปิดบวกตามดาวโจนส์ รับ GDP “สหรัฐ” โตเกินคาด
“หุ้นเอเชีย” เปิดบวกตามดาวโจนส์ นักลงทุนคลายความกังวลเกี่ยวกับภาวะเศรษฐกิจถดถอยสหรัฐ หลังสหรัฐเปิดเผยตัวเลขผลิตภัณฑ์มวลรวมภายในประเทศ (GDP) ประจำไตรมาส 4/2565 ที่สูงเกินคาด
“หุ้นเอเชีย” เปิดบวกตามดาวโจนส์ นักลงทุนคลายความกังวลเกี่ยวกับภาวะเศรษฐกิจถดถอยสหรัฐ หลังสหรัฐเปิดเผยตัวเลขผลิตภัณฑ์มวลรวมภายในประเทศ (GDP) ประจำไตรมาส 4/2565 ที่สูงเกินคาด
27 ม.ค. 2566

ผู้สื่อข่าวรายงานว่า ตลาดหุ้นเอเชียเปิดบวกในวันนี้ โดยปรับตัวขึ้นตามดัชนีดาวโจนส์ตลาดหุ้นนิวยอร์กเมื่อวานนี้ (26 ม.ค.66) เนื่องจากนักลงทุนคลายความวิตกเกี่ยวกับภาวะเศรษฐกิจถดถอยในสหรัฐ หลังสหรัฐเปิดเผยตัวเลขผลิตภัณฑ์มวลรวมภายในประเทศ (GDP) ประจำไตรมาส 4/2565 ที่สูงเกินคาด
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่  27,428.41 จุด เพิ่มขึ้น 65.66 จุด หรือ +0.24% ขณะที่ ดัชนีฮั่งเส็งเปิดที่ระดับ 22,614.92 จุด เพิ่มขึ้น 48.14 จุด หรือ +0.21% ขณะที่ตลาดหุ้นจีนปิดทำการวันนี้ (27 ม.ค.66) เนื่องในเทศกาลตรุษจีน
ด้านกระทรวงพาณิชย์สหรัฐเปิดเผยตัวเลขประมาณการครั้งที่ 1 สำหรับผลิตภัณฑ์มวลรวมภายในประเทศ (GDP) ประจำไตรมาส 4/2565 ในวันนี้ โดยระบุว่า เศรษฐกิจสหรัฐขยายตัว 2.9% ในไตรมาสดังกล่าว สูงกว่าตัวเลขคาดการณ์ของนักวิเคราะห์ที่ระดับ 2.8% หลังจากขยายตัว 3.2% ในไตรมาส 3 และการขยายตัวของเศรษฐกิจในไตรมาส 4 ได้รับแรงหนุนจากการใช้จ่ายของผู้บริโภคในช่วงสิ้นปี 2565
ขณะเดียวกัน นักลงทุนประเมินตัวเลขดัชนีราคาผู้บริโภคพื้นฐาน (Core CPI) ของกรุงโตเกียว ซึ่งปรับตัวขึ้น 4.3% ซึ่งเร็วกว่าที่คาดการณ์
นอกจากนี้ ตลาดหุ้นสหรัฐปรับตัวขึ้นเมื่อวานนี้ หลังบริษัทหลายแห่งเปิดเผยผลประกอบการธุรกิจ โดยหุ้นกลุ่มเทคโนโลยีปรับตัวขึ้น นำโดยหุ้นเทสลา โดยดัชนี Nasdaq พุ่ง 1.76% ส่วนดัชนีเฉลี่ยอุตสาหกรรมดาวโจนส์บวก 0.61% และดัชนี S&amp;P500 ปรับตัวขึ้น 1.10%